Tirôl

Il Tirôl o Tirol (todesc Tirol, talian Tirolo) al è un dai stâts federâts (todesc Bundesländer) tal Jevât de Austrie. Il so teritori al consist inte part austriache de regjon storiche dal Tirôl. La capitâl (todesc Landeshauptstadt) e je Innsbruck (132.000 abitants ce.), altris grandis citâts a son Landeck, Kufstein, Reutte e Schwaz. Il Tirôl al è praticamentri dividût in dôs parts, clamadis Tirôl setentrionâl e Tirôl orientâl. Il Tirôl setentrionâl al confine a nord cun le Gjermanie (Bavarie), cun il Salisburghês a Jevât, cun le Italie (Provincie di Bolzan, Trentin-Sud Tirôl) e le Svuizare (Cjanton Grisons) tal sud e cun il Vorarlberg a Bonât. Il Tirôl orientâl al corispuint al distret di Lienz e al confine cule Carintie a Jevât, cule Italie (Provincie di Bolzan, Trentin-Sud Tirôl e Provincie di Belun, Venit) a sud e a Bonât e cun il Salisburghês a nord. Gjeografie Il Tirôl al è par grandece il tierç dai stâts federai austriacs, e al è cognossût par lis sôs monts. La so part orientâl e condivît insiemit al stât federâl de Carintie la plui alte mont de Austrie: la Grossglockner (3797 m.) Storie Par le storie prime de Prime Vuere Mondiâl, chê de regjon storiche dal Tirôl, viôt la pagjine Tirôl (regjon storiche). Cun il Tratât di Saint Germain (1919) il Tirôl (cence la part meridionâl, ven a stai il Sud Tirôl) al devente un dai stâts federâts de Republiche de Austrie. Il 12 di Març dal 1938 l'esercit todesc al jentre in Austrie e il Tirôl al ven anetût al Tierç Reich: la part setentrionâl e ven organizade tal distret Tirôl-Vorarlberg, chê orientâl e ven anetude al distret de Carintie. 1940 – Cui acuarts tra Mussolini e Hitler i abitants dal Sud Tirôl di lenghe todescje a an di “optâ”: plui di 70.000 personis a emigrin e le metât cirche a si ferme tal Tirôl setentrionâl e ocidentâl. 3 di Mai dal 1945 – I americans a rivin a Innsbruck e al ven creât un guvier provisori par il Tirôl. Estât 1945 – Il Tirôl setentrionâl al devente part de zone di ocupazion francês; chel orientâl de zone di ocupazion anglês. 1947 – Il Tirôl orientâl al ven di gnûf unificât cul setentrionâl. 15 di Mai dal 1955 – Il Tratât austriac al ven firmât e le Austrie e torne a jessi libare. Daspò la firme dal Tratât il setôr industriâl e chel dal turisim a tachin a svilupâsi e par la fin dai agns '50 a tachin a jessi costruidis impuartantis autostradis. 1964 e 1976 – Innsbruck e ospite lis Olimpiadis invernâls. Agns '80 – Protestis pai efiets dal trafic e dal turisim sul paesaç e l'ambient. Daspò le jentrade de Austrie ta Union Europeane (1995) e le firme dal Tratât di Schengen (1998) il Tirôl al pues colaborâ miôr cun le regjon de altre bande dal Brenar, tant che al si pues ancje fevelâ di Euroregjon Tirôl- Sud Tirôl-Trentin. Economie La plui alte concentrazion industriâl a si à inte zone di Innsbruck, e tai distrets di Schwaz, Kufstein e Reutte; talis altris zonis a prevalin impresis mediis o piçulis. Par il distret di Kitzbühel (ma ancje par il Tirôl in gjenerâl) al è une vore impuartant il turisim. Tal Tirôl la agriculture e je in mo un grum impuartante, specialmentri parcè e jude a mantignî in bonis in condizions il paesaç. Organizazion aministrative Il Tirôl al è dividût in une citât statutarie (todesc Statutarstadt), che e je Innsbruck (Targhe: I) e 8 distrets (todesc Bezirke): Situazion politiche Dal 2008 il governadôr (tod. Landeshauptmann) dal Tirôl al è Günther Platter, dal ÖVP (Österreichische Volkspartei, voltât “Partît popolar austriac”), ma il stât al è ret di une coalizion tra il partît dal governadôr e il SPÖ (Sozialdemokratische Partei Österreichs, il “Partît sociâldemocratic de Austrie). Dialets Tal Tirôl a si fevelin soredut dialets dal grup sudbavarês. A vegnin ancje fevelâts dialets che a si svicinin al grup bavarês centrâl; tal Tirol orientâl a puedin sameâ a chei de Pustarie (Sud Tirôl) o de Carintie. In cualchi zone a si fevelin ancje dialets alemans.